## Odluka Ustavnog suda Republike Hrvatske broj:U-IIIA-2063/2005 od 2. studenoga 2006.

### NN 128/2006 (27.11.2006.), Odluka Ustavnog suda Republike Hrvatske broj:U-IIIA-2063/2005 od 2. studenoga 2006.

# USTAVNI SUD REPUBLIKE HRVATSKE

**2840**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Agata Račan, Emilija Rajić, Smiljko Sokol i Milan Vuković, članovi
Vijeća, u postupku koji je ustavnom tužbom pokrenuo R. P. iz S. B., kojeg
zastupa V. J., odvjetnik u S. B., na sjednici održanoj 2. studenoga 2006.,
jednoglasno je donio

## ODLUKU

I. Ustavna tužba se usvaja.
II. Općinski sud u Slavonskom Brodu dužan je provesti ovršne radnje i dovršiti
postupak ovrhe u predmetu koji se vodi pred tim sudom, pod poslovnim brojem: Ovr-460/01
u najkraćem mogućem roku, ali ne duljem od šest (6) mjeseci, računajući od prvog
idućeg dana nakon objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine«, broj 99/99., 29/02., 49/02. – pročišćeni tekst),
podnositelju ustavne tužbe R. P. iz S. B., J. H. br. 11, određuje se primjerena
naknada zbog povrede ustavnog prava iz članka 29. stavka 1. Ustava Republike
Hrvatske (»Narod­ne novine«, broj 41/01. – pročišćeni tekst) u iznosu od
4.500,00 ku­na.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj ustavne tužbe, sukladno članka 63. Ustavnog zakona o Ustavnom
sudu Republike Hrvatske (»Narodne novine«, broj 99/99., 29//02., 49/02. –
pročišćeni tekst, u daljnjem tekstu: Ustavni zakon), podnio je 11. svibnja 2005.
ustavnu tužbu radi duljine ovršnog postupka.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom podnositelja, primjenom
članka 63. Ustavnog zakona, a uvidom u spis Općinskog suda u Slavonskom Brodu
broj: Ovr-460/01 utvrdio sljedeće činjenice koje su pravno relevantne za
odlučivanje o povredi ustavnog prava podnositelja zajamčenog odredbom članka 29.
stavka 1. Ustava:
– radi namirenja ovršne tražbine 31. svibnja 2001. podnositelj je podnio
prijedlog za ovrhu na temelju ovršne isprave (pravomoćne i ovršne presude
Općinskog suda u Slavonskom Brodu broj: P-299/00od 11. travnja 2000.)
zabilježbom ovrhe u zemljišnoj knjizi, utvrđenjem vrijednosti nekretnine
ovršenika, prodajom te nekretnine i namirenjem podnositelja iz iznosa dobivenog
prodajom;
– zaključkom suda od 15. lipnja 2001. sud je pozvao podnositelja da sudu dostavi
dokaz o vlasništvu ovršenika na predloženoj nekretnini, što je podnositelj i
učinio podneskom od 5. srpnja 2001.;
– rješenjem broj: Ovr-460/01 od 16. srpnja 2001. sud je odredio predloženu
ovrhu;
– protiv navedenog rješenja suda ovršenik je 1. kolovoza 2001. izjavio žalbu
koju je sud dopisom od 12. rujna 2001. dostavio pod­nositelju na odgovor;
– dopisom od 11. listopada 2001. sud je predmet uputio Županijskom sudu u
Slavonskom Brodu na odlučivanje;
– podneskom od 16. rujna 2003. podnositelj je sudu predložio nastavak postupka;
– podneskom od 26. rujna 2003. podnositelj je sudu predložio nastavak postupka;
– odlukom broj: Gž-865/01 od 16. prosinca 2003. Županijski sud u Slavonskom
Brodu odbio je žalbu ovršenika kao neosnovanu;
– podneskom od 23. kolovoza 2004. podnositelj je predložio nastavak postupka;
– dopisom od 7. rujna 2004. sud je od Ministarstva financija, Porezne uprave,
Ispostave Slavonski Brod, zatražio dostavu podataka o visini vrijednosti
nekretnine ovršenika, na što je pozvano tijelo odgovorilo dopisom od 17. rujna
2004. godine;
– podneskom od 4. studenoga 2004. podnositelj je predložio nastavak ovrhe;
– rješenjem broj: Zs-345/01 od 17. studenoga 2005. Općinski sud u Slavonskom
Brodu usvojio je provedbu rješenja o ovrsi od 16. srpnja 2001. godine;
– dana 7. rujna 2006. održano je ročište, te u trenutku donošenja odluke Suda, u
predmetu nije bilo zakazano iduće ročište.

PRAVO VAŽNO ZA USTAVNOSUDSKI POSTUPAK

3. Za ovaj ustavnosudski postupak mjerodavne su odredbe članka 29. stavka 1.
Ustava Republike Hrvatske i članka 63. Ustavnog zakona.
Također, ukazuje se i na odredbu članka 13. stavka 1. Ovršnog zakona (»Narodne
novine«, broj 57/96., 29/99., 42/00., 173/03., 194/03., 151/04. i 88/05.) kojom
je propisano:
*»(1) U ovršnom postupku i postupku osiguranja sud je dužan postupati hitno.«*(...)

*Ustavna tužba je osnovana.*
4. Svoju odluku sud obrazlaže sljedećim utvrđenjima:

4.1. DULJINA OVRŠNOG POSTUPKA

Ovršni postupak pokrenut je pred Općinskim sudom u Slavonskom Brodu prijedlogom
za ovrhu podnositelja od 31. svibnja 2001.
Ustavna tužba podnijeta je 11. svibnja 2005. a do tog dana postupak ovrhe nije
dovršen, pa Ustavni sud utvrđuje da je do dana podnošenja ustavne tužbe ovršni
postupak trajao tri (3) godine, jedanaest (11) mjeseci i jedanaest (11) dana.

4.2. POSTUPANJE NADLEŽNOG SUDA

Ovršni postupak najprije se vodio pred Općinskim sudom u Slavonskom Brodu, koji
je, nakon dopune prijedloga za ovrhu, rješenjem od 16. srpnja 2001. odredio
predloženu ovrhu, žalbu ovršenika dostavio podnositelju na očitovanje, te je
predmet dostavio višem sudu na odlučivanje.
Nakon što je Županijski sud u Slavonskom Brodu odbio žalbu ovršenika, sud prvog
stupnja uputio je dopis nadležnom tijelu za dostavu podataka o visini
vrijednosti nekretnine ovršenika, te je zakazao ročište za prvu javnu dražbu.

4.3. PONAŠANJE PODNOSITELJA USTAVNE TUŽBE(OVRHOVODITELJA U OVRŠNOM POSTUPKU)

Podnositelj ustavne tužbe, kao ovrhovoditelj u ovršnom postup­ku, nije doprinio
duljini postupka.

4.4. SLOŽENOST OVRŠNOG PREDMETA

Prosuđujući složenost konkretnog ovršnog predmeta u svjetlu općih pravnih
obilježja ovršnog postupka u Republici Hrvatskoj, Ustavni sud utvrđuje da
dosadašnji tijek postupka, ne ukazuje da se u konkretnom slučaju radi o složenoj
pravnoj stvari.

OCJENA USTAVNOG SUDA

5. Ustavni sud utvrđuje da ovršni postupak u konkretnom slučaju traje preko pet
(5) godina, od čega je sud bio neaktivan u razdoblju duljem od tri (3) godine (u
razdoblju od 11. listopada 2001. do 7. rujna 2004., te u razdoblju od 17. rujna
2004. do 7. rujna 2006. godine.), što ne udovoljava zahtjevu suđenja u razumnom
roku, imajući pri tom u vidu ranije citiranu zakonsku odredbu prema kojoj su
sudovi u postupcima ovrhe dužni postupati hitno.
Ustavni sud posebno napominje da sudovi nisu odgovorni za namirenje vjerovnika,
već za učinkovitu i ekonomičnu provedbu ovrhe. Sagledavajući u cjelini konkretni
ovršni postupak, Ustavni sud ocjenjuje kako ovrha nije provođena ekonomično i
učinkovito, budući da je tek rješenjem od 17. studenoga 2005. usvojena provedba
rješenja o ovrsi radi zabilježbe ovrhe u zemljišnim knjigama, te je prvo ročište
za javnu dražbu zakazano tek po proteku više od pet (5) godina od podnošenja
prijedloga za ovrhu.
Također ističe se da se u konkretnom slučaju ne radi o složenoj ovršnoj pravnoj
stvari niti žalbeni navodi izjavljeni u žalbi ovršenika ne predstavljaju žalbene
razloge koji bi sprječavali provedbu ovrhe.
Slijedom navedenog, Ustavni sud smatra da je podnositelju povrijeđeno pravo na
suđenju u razumnom roku zajamčeno člankom 29. stavkom 1. Ustava Republike
Hrvatske.
Sukladno navedenom, u smislu odredbe članka 63. Ustavnog zakona donijeta je
odluka kao pod točkama I. i II. izreke ove odluke.
6. Temeljem odredbe članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava iz članka 29. stavka 1. Ustava
Ustavni sud utvrđuje uzimajući u obzir okolnosti svakog pojedinog slučaja, uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Predsjednik Općinskog suda u Slavonskom Brodu dužan je dostaviti Ustavnom
sudu pisanu obavijest o datumima donošenja i otpreme rješenja o dovršetku ovrhe
provedbom posljednje ovršne radnje, odnosno druge odluke kojom se postupak ovrhe
dovršava u skladu s člankom 68. Ovršnog zakona, u roku od (8) osam dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.
8. Odluka o objavi (točka V. izreke) temelji se na odredbama članka 29. Ustavnog
zakona.

Broj: U-IIIA-2063/2005
Zagreb, 2. studenoga 2006.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 128/2006-2840
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)